text: Slagteri i Rødding lukker
  08 april 2010 kl. 14.47
  Danish Crown melder nu klart ud om fremtiden for slagteriet i Rødding. Det skal lukkes senest første oktober i år.
  Senest 1. oktober bliver sidste arbejdsdag for de resterende medarbejdere på Danish Crown-slagteriet i Rødding. Allerede i marts i år blev der fyret 54 medarbejdere fra slagteriet, der altså nu skal lukkes helt ned. 
  I løbet af de sidste to år er arbejdsstyrken på slagteriet gået fra omkring 350 mand til bare 192. De skal nu alle til at lede efter nye jobs.
  
  En tiltrængt beslutning
  Tillidsmand, Niels-Henrik Sørensen fortæller, at der siden februar sidste år har været et en stor usikkerhed på arbejdspladsen, og at en decideret afklaring var tiltrængt for de ansatte.
  - Det var på tide, man fik taget en beslutning om, hvordan fremtiden skal være. Det giver et gib i de folk, der er tilbage, når der er fyringer. De tænker "hvornår bliver det nu vores tur?", fortæller tillidsmanden for slagteriet i Rødding.
  Danish Crown fortæller, at saltningen fremover skal foregå på afdelingen i Blans, og at alt maskinelt udstyr flyttes direkte til det slagteri, der skal udbygges i fremtiden.
  